Näyttelijä Daniel Craig jatkaa James Bondin roolissa, paljastaa brittiläinen The Mirror -lehti (siirryt toiseen palveluun). Bond-elokuvien tuottaja Barbara Broccoli vahvisti, että Daniel Craig on päättänyt tehdä vielä viidennen elokuvan maailman tunnetuimpana salaisena agenttina.

Miehen päätös on hieman yllättävä, koska vuonna 2015 Spectre-elokuvan yhteydessä Daniel Craig kertoi olevansa täysin kyllästynyt rooliinsa.

– En halua ajatellakaan Bondia. Jos vielä joskus näyttelisin roolissa, tekisin sen ainoastaan rahan takia, Craig totesi Time Out -lehdelle pari vuotta sitten.

The Mirror -lehti arvelee 49-vuotiaan Craigin tehneen täyskäännöksen, kun korvaavia näyttelijäehdokkaita alkoi ilmaantua. Uudeksi Bondiksi on huhumyllyn aikana veikkailtu muun muassa The Revenant -elokuvan Tom Hardya, Luther-tv-sarjasta tuttua tummaihoista Idris Elbaa sekä Damien Lewisia, joka nähty Suomen televisiossa muun muassa Forsyten taru -sarjassa.

Kiinnostusta James Bondin rooliin on osoittanut myös Salaiset kansiot -sarjasta tunnettu Gillian Anderson. Jos sosiaalinen media saisi päättää, seuraava Bond olisikin nainen.

The Mirrorin artikkelissa uumoillaan, että seuraavaa "Bond25"-elokuvaa alettaisiin kuvata ensi vuonna.

Näyttelijä Daniel Craig on todennut, ettei voisi kieltäytyä tekemästä elokuvaa, jos Sam Mendes (oik.) olisi ohjaajana. Elokuvat 007 Skyfall ja 007 Spectre ohjannut Mendes on vakuuttanut, ettei ohjaa enää kolmatta Bond-elokuvaa. Andy Rain / EPA

Adelelta toinenkin Bond-megahitti?

Elokuvien tuottaja Barbara Broccoli vihjaisee myös, että uuden elokuvan tunnuskappaleen esittäisi poptähti Adele. Artistin kanssa on jo keskusteltu asiasta.

Adele esitti Bond-elokuvan tunnuskappaleen jo vuonna 2012. Skyfall on elokuvasarjan taloudellisesti menestynein osa yli 900 miljoonan euron lipputuloillaan. Adele voitti myös Skyfall-kappaleella ensimmäisenä Bond-sävelmänä Grammy-, Brit Awards- ja Golden Globe -palkinnot.